## Rješenje kojim se trgovačkom društvu Unijapapir d.d., Zagreb, odobrava prospekt o izdavanju 400 redovnih dionica na ime, privatnom ponudom, ukupne nominalne vrijednosti 720.000,00 kuna, pojedinačne nominalne vrijednosti 1.800,00 kuna po dionici

### NN 92/2007 (5.9.2007.), Rješenje kojim se trgovačkom društvu Unijapapir d.d., Zagreb, odobrava prospekt o izdavanju 400 redovnih dionica na ime, privatnom ponudom, ukupne nominalne vrijednosti 720.000,00 kuna, pojedinačne nominalne vrijednosti 1.800,00 kuna po dionici

# HRVATSKA AGENCIJA ZA NADZOR FINANCIJSKIH USLUGA

**2807**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
te članka 22. stavak 4. Zakona o tržištu vrijednosnih papira (»Narodne novine«
broj 84/02 i 138/06), Uprava Hrvatske agencije za nadzor financijskih usluga, na
temelju Zahtjeva trgovačkog društva Unijapapir d.d., Zagreb, Radnička cesta 22,
za odobrenje prospekta o izdavanju dionica privatnom ponudom, na sjednici
održanoj 30. kolovoza 2007. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Unijapapir d.d., Zagreb, Radnička cesta 22, odobrava se
prospekt o izdavanju 400 redovnih dionica na ime, privatnom ponudom, ukupne
nominalne vrijednosti 720.000,00 kuna, pojedinačne nominalne vrijednosti
1.800,00 kuna po dionici.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Unijapapir d.d., Zagreb, Radnička cesta 22 (dalje u tekstu:
Izdavatelj), podnijelo je Hrvatskoj agenciji za nadzor financijskih usluga
(dalje u tekstu: Agencija), 4. srpnja 2007. godine, Zahtjev za odobrenje
prospekta o izdavanju redovnih dionica privatnom ponudom i dokumentaciju,
sukladno Zakonu o tržištu vrijednosnih papira (dalje u tekstu: Zakon) i
Pravilniku o sadržaju zahtjeva i prilozima za odobrenje prospekta i skraćenom
prospektu (»Narodne novine« broj 118/03, dalje u tekstu: Pravilnik), a 14.
kolovoza 2007. godine, zatražene izmjene i dopune prospekta i dokumentacije.
II. U provedenom postupku utvrđeno je da je Glavna skupština Izdavatelja 25.
svibnja 2007. godine donijela Odluku o povećanju temeljnog kapitala Izdavatelja
izdavanjem dionica uz isključenje prava prvenstva (dalje u tekstu: Odluka).
Sukladno navedenoj Odluci, temeljni kapital Izdavatelja povećat će se s iznosa
od 34.909.200,00 kuna, za iznos od 720.000,00 kuna, na iznos od 35.629.200,00
kuna, izdavanjem 400 redovnih dionica na ime, serije C, u nematerijaliziranom
obliku, nominalne vrijednosti 1.800,00 kuna po dionici, privatnom ponudom,
unosom stvari.
Odlukom se isključuje u potpunosti pravo prvenstva ostalih dioničara Izdavatelja
pri upisu dionica na temelju Odluke, u korist dosadašnjeg dioničara Izdavatelja
– trgovačkog društva Belišće d.d., Belišće, Trg Ante Starčevića 1, a sukladno
članku 308. stavak 4. Zakona o trgovačkim društvima, odnosno, dionice predmetnog
izdanja isključivo upisuje i preuzima trgovačko društvo Belišće d.d., Belišće,
Trg Ante Starčevića 1.
Prema Odluci, upis i ulaganje stvari opisanih Odlukom, ulagatelj je obvezan
izvršiti u roku od 3 dana od dostave prospekta, s tim da je Izdavatelj, sukladno
odredbi članka 24. stavak 2. Zakona, obvezan potencijalnom ulagatelju dostaviti
prospekt u roku od 15 dana od dana konačnosti ovoga rješenja.
Predmetno izdanje dionica smatrat će se uspješnim ukoliko u navedenom roku za
upis i uplatu dionica bude upisano 100% dionica koje se namjeravaju izdati.
U slučaju neuspjelog izdanja, Izdavatelj će u roku od 7 (sedam) dana od isteka
roka za uplatu, vratiti ulagatelju unesene stvari.
III. Isto tako, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06 i 11/07).
IV. Ocjenjujući utvrđeno činjenično stanje, Agencija utvrđuje da su zahtjevu za
odobrenje prospekta o izdavanju redovnih dionica Izdavatelja privatnom ponudom,
priloženi svi prilozi propisani Zakonom i Pravilnikom te da podneseni prospekt
sadrži sve podatke u skladu s odredbom članka 21. i 26. stavak 2. Zakona.
Stoga su ispunjeni uvjeti za odobrenje podnesenog prospekta te je, sukladno
odredbi članka 22. stavka 4. Zakona, riješeno kao u točki 1. izreke.
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-11/22
Urbroj: 326-111/07-4
Zagreb, 30. kolovoza 2007.

Predsjednik Uprave
**Ante Samodol**, v. r.

Rješenje, NN 92/2007-2807
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)